**ΕΝΩΣΗ ΛΕΙΤΟΥΡΓΩΝ ΜΕΣΗΣ ΕΚΠΑΙΔΕΥΣΗΣ ΚΕΦΑΛΟΝΙΑΣ – ΙΘΑΚΗΣ (ΕΛΜΕ-ΚΙ)**

elme\_ki@yahoo.gr

**ΚΑΛΕΣΜΑ ΓΙΑ ΚΗΡΥΞΗ ΝΕΑΣ 24ΩΡΗΣ ΑΠΕΡΓΙΑΣ ΑΠΟ ΤΗΝ ΟΛΜΕ στις 16/6 ΗΜΕΡΑ ΨΗΦΙΣΗΣ ΤΟΥ ΑΝΤΕΡΓΑΤΙΚΟΥ ΝΟΜΟΣΧΕΔΙΟΥ**

**16/6 ΗΜΕΡΑ ΨΗΦΙΣΗΣ ΤΟΥ ΑΝΤΕΡΓΑΤΙΚΟΥ ΕΚΤΡΩΜΑΤΟΣ!**

**ΔΕΝ ΘΑ ΠΕΡΑΣΕΙ!**

**ΚΛΙΜΑΚΩΝΟΥΜΕ ΜΕ ΝΕΑ 24ΩΡΗ ΑΠΕΡΓΙΑ!**

**Χαιρετίζουμε όλους και όλες τους συναδέλφους που συμμετείχαν μαζικά στην πανεργατική απεργία 10/6/2021** ενάντια στο νομοσχέδιο έκτρωμα που καταργεί το 8ωρο και τσακίζει τα εργασιακά δικαιώματα και τη συλλογική δράση. **Χαιρετίζουμε ιδιαίτερα τους συναδέλφους αναπληρωτές που απέργησαν μαζικά** δείχνοντας ότι η νέα γενιά των συναδέλφων μας διεκδικεί μόνιμη δουλειά και ζωή με δικαιώματα!

Οι απεργιακές συγκεντρώσεις σε όλη την χώρα **τοπικά και πανελλαδικά ήταν από τις μεγαλύτερες των τελευταίων χρόνων και** έστειλαν μήνυμα αισιοδοξίας και αποφασιστικότητας για τη συνέχεια του αγώνα, για να μη ζήσουμε εμείς και τα παιδιά μας σαν σκλάβοι στον 21ο αιώνα. Για να έχουμε σταθερό ωράριο και λιγότερες ώρες δουλειάς με πλήρη δικαιώματα, και όχι σαν σκλάβοι στα πόδια του κεφαλαίου όποτε και όπως απαιτήσουν τα κέρδη του.

**Το μήνυμα της απεργίας ήταν ξεκάθαρο:**

**Το νομοσχέδιο έκτρωμα δε διορθώνεται. Να αποσυρθεί, να μην ψηφιστεί!**
Δεν έχουν θέση τα παζάρια για τα δήθεν «θετικά σημεία» του νομοσχεδίου και για τους «όρους» του Μεσαίωνα.

Η μαζική συμμετοχή στην απεργία και τις συγκεντρώσεις δίνει τον τόνο της κλιμάκωσης των επόμενων ημερών. Ακόμα πιο μαζικά, πιο αποφασιστικά στο δρόμο του αγώνα, αξιοποιούμε όλες τις μορφές πάλης τις επόμενες μέρες και δυναμώνουμε το απεργιακό ποτάμι!

**Η κυβέρνηση φέρνει το νομοσχέδιο – τερατούργημα στη Βουλή τη Δευτέρα 14/6 και προετοιμάζεται να το ψηφίσει την Τετάρτη 16/6!** **Είμαστε αποφασισμένοι, έχουμε τη δύναμη να πετάξουμε στον κάλαθο των αχρήστων το τερατούργημά τους!**

**Κλιμακώνουμε με νέα απεργιακή κινητοποίηση στις 16/6.**

Καλούμε άμεσα την ΟΛΜΕ να αποφασίσει νέα 24ωρη απεργία για τις 16/6 (3ωρη ΟΛΜΕ + 3ωρη ΕΛΜΕ)

**Το Δ.Σ. ΕΛΜΕ ΚΙ κηρύσσει 3ωρη στάση εργασίας για την ίδια μέρα.**

**Όλες και όλοι στην Απεργιακή συγκέντρωση την Τετάρτη 16 Ιούνη και ώρα 10:30 πμ στην Πλατεία στο Αργοστόλι.**

**Με κάθε τρόπο θα βρεθούμε στο δρόμο! Όλοι και όλες στον Αγώνα!**

Αργοστόλι, 13 Ιουνίου 2021

Το ΔΣ της ΕΛΜΕ ΚΙ